钦定古今图书集成/明伦汇编/闺媛典/第003卷 > 昏后翼 > 《妇人礼》
## 钦定古今图书集成/明伦汇编/闺媛典/第003卷 > 昏后翼 > 《妇人礼》

妇道所系之重也。“《六礼》以聘之，三周以御之，三月以
逸之”，其重之也如此，非以贵新也。先祖之续绝，舅姑
之忧乐，家道之兴亡，邦国之毁誉，门户之荣辱，夫子
之死生，于斯人焉。系之妇人者，伏于人者也。离家之少女，入门之孤雏，如金入𬬻锤，惟夫镕铸，虽有顽悍
之恶，而刑于所化，家教所束，孰敢自肆？妇之无良，夫
道之苟也。始嫁来时，承奉以艳之，亵狎以悦之，柔溺
以逞之，卑屈以骄之，恣其所欲以徇之，虽有怒目，不
敢忤视也；虽有恶声，不敢骤加也。积渐所浸，劫于受
斧，夫权潜移，妇人为政，虽舅姑不敢谁何，他可知矣。
《易》曰：“家人嗃嗃，悔厉，吉。妇子嘻嘻，终吝。”谚曰：“教妇初
来”，此妇女终身善败之始也。嘻嘻，已纵其始矣。欲闲
有家而志已变，终身之悔不可食已。吾不罪他人而
罪其夫。作妇人礼。